
KUVENDI I KOMUNËS SË MITROVICËS SË JUGUT
Nr. 02-060/01-__________/26 dt. __.__.2026
Mitrovicë
Duke u bazuar në nenin 12, paragrafi 12.2, pika c, dhe nenin 17, paragrafi 1, nënparagrafi f, të Ligjit Nr. 03/L-040 për Vetëqeverisjen Lokale; nenet 15, 34 dhe 81 të Ligjit Nr. 04/L-060 për Mbeturina, i ndryshuar dhe plotësuar me Ligjin Nr. 08/L-071; nenin 34 të Ligjit Nr. 03/L-025 për Mbrojtjen e Mjedisit; Ligjin Nr. 03/L-049 për Financat e Pushtetit Lokal, i ndryshuar dhe plotësuar; Ligjin Nr. 05/L-031 për Procedurën e Përgjithshme Administrative; Rregulloren (MAPL) Nr. 02/2021 për Procedurën e Hartimit dhe Publikimin e Akteve të Komunës; nenin 13, paragrafi 1, nënparagrafi 1.3, dhe nenin 18, paragrafi 1, pikat 1.5 dhe 1.6, të Statutit të Komunës së Mitrovicës Nr. 02-060/01-0056607/20-4, dt. 24.09.2020, si dhe duke marrë parasysh Rregulloren Nr. 02/2022 për Menaxhimin e Mbeturinave në Komunën e Mitrovicës së Jugut dhe Rregulloren Nr. 04/2023 për Plotësimin dhe Ndryshimin e Rregullores Nr. 02/2022, Kuvendi i Komunës së Mitrovicës së Jugut, në mbledhjen e mbajtur më dt. __.__.2026, miraton:

RREGULLORE NR. __/2026
[bookmark: _Hlk235522131]PËR PLOTËSIMIN DHE NDRYSHIMIN E RREGULLORES NR. 02/2022 PËR MENAXHIMIN E MBETURINAVE NË KOMUNËN E MITROVICËS SË JUGUT DHE SHFUQIZIMIN E RREGULLORËS NR. 04/2023 PËR PLOTËSIMIN DHE NDRYSHIMIN E RREGULLORES NR. 02/2022 PËR MENAXHIMIN E MBETURINAVE NË KOMUNËN E MITROVICËS SË JUGUT
Neni 1
Qëllimi
Kjo Rregullore ka për qëllim plotësimin dhe ndryshimin e Rregullores Nr. 02/2022 për Menaxhimin e Mbeturinave në Komunën e Mitrovicës së Jugut, me qëllim të harmonizimit të tarifave të shërbimit me rrethanat aktuale ekonomike dhe shpenzimet operative, sigurimit të vazhdimësisë dhe cilësisë së shërbimit, si dhe qartësimit të koordinimit operativ dhe përgjegjësive për asetet e nevojshme për ofrimin e shërbimit.

Neni 2
Përkufizimet
1. Për qëllime të kësaj Rregulloreje, shprehjet dhe shkurtesat e përdorura kanë këtë kuptim: 

1.1. “Komuna” nënkupton Komunën e Mitrovicës së Jugut;
1.2. “DMM” ose “Drejtoria” nënkupton Drejtorinë për Mbrojtjen e Mjedisit në Komunën e Mitrovicës së Jugut, përkatësisht njësinë përgjegjëse komunale për hartimin e politikave, koordinimin dhe mbikëqyrjen e menaxhimit të mbeturinave;
1.3. “Operatori” nënkupton personin juridik të licencuar, të kontraktuar ose të autorizuar për ofrimin e shërbimeve të grumbullimit, transportimit, trajtimit dhe/ose deponimit të mbeturinave në territorin e Komunës;
1.4. “Konsumatori” nënkupton personin fizik ose juridik që merr shërbime të menaxhimit të mbeturinave ose është i regjistruar për pranimin e këtyre shërbimeve;
1.5. “Mbeturinë” nënkupton çdo substancë ose objekt që prodhuesi ose zotëruesi e hedh, ka për qëllim ta hedhë ose është i detyruar ta hedhë;
1.6. “Menaxhimi i mbeturinave” nënkupton aktivitetet që përfshijnë mbledhjen, grumbullimin, transportimin, ruajtjen, trajtimin, përpunimin, riciklimin, rikuperimin dhe deponimin e mbeturinave, përfshirë mbikëqyrjen e këtyre aktiviteteve dhe kujdesin e mëvonshëm për vendet e deponimit;
1.7. “Mbeturina komunale” nënkupton mbeturinat nga amvisëritë, si dhe mbeturinat e ngjashme për nga natyra dhe përbërja që krijohen nga veprimtaritë tregtare, institucionale dhe shërbyese, sipas legjislacionit në fuqi;
1.8. “Mbeturina komerciale” nënkupton mbeturinat që krijohen nga objektet dhe subjektet që ushtrojnë veprimtari tregtare, shërbyese, edukative, rekreative ose veprimtari të tjera të ngjashme, por që nuk përfshijnë mbeturinat industriale;
1.9. “Mbeturina inerte” nënkupton mbeturinat që nuk pësojnë ndryshime të rëndësishme fizike, kimike ose biologjike dhe që nuk ndikojnë në mënyrë të ndjeshme në mjedis dhe në shëndetin e njeriut;
1.10. “Mbeturina nga ndërtimi dhe rrënimi” nënkupton mbeturinat e krijuara nga aktivitetet e ndërtimit, rindërtimit, meremetimit, renovimit dhe prishjes së objekteve;
1.11. “Mbeturina të vëllimshme” nënkupton mbeturinat me përmasa të mëdha fizike, të krijuara nga pajisjet, orenditë, materialet ose objektet e tjera, grumbullimi, transportimi dhe largimi i të cilave kërkon trajtim të veçantë;
1.12. “Lokacion i evidentuar nga Komuna” nënkupton hapësirën publike, pikën e grumbullimit ose lokacionin ku mbeturinat janë vendosur apo depozituar jashtë vendeve të përcaktuara për këtë qëllim dhe për të cilin DMM-ja kërkon intervenim operativ;
1.13. “Tarifa” nënkupton shumën e përcaktuar për kategoritë dhe nënkategoritë e konsumatorëve për shërbimet e menaxhimit të mbeturinave. Tarifat e përcaktuara me këtë Rregullore paraqiten pa TVSH, ndërsa TVSH-ja, kur aplikohet, llogaritet sipas legjislacionit tatimor në fuqi;
1.14. “Parimi ‘ndotësi paguan’” nënkupton parimin sipas të cilit prodhuesi, zotëruesi ose shkaktari i ndotjes bart përgjegjësinë për shpenzimet e parandalimit, largimit, trajtimit dhe rehabilitimit të ndotjes, në përputhje me legjislacionin në fuqi.
2. Shprehjet e tjera të përdorura në këtë Rregullore kanë kuptimin e përcaktuar në Ligjin për Mbeturina dhe në legjislacionin tjetër përkatës në fuqi.


Neni 3
Ndryshimi dhe plotësimi i Nenit 22 të Rregullores Nr. 02/2022

Neni 22 i Rregullores Nr. 02/2022 për Menaxhimin e Mbeturinave në Komunën e Mitrovicës së Jugut, i plotësuar dhe ndryshuar me Rregulloren Nr. 04/2023, ndryshohet në pjesën e tarifave si në vijim:
1. Tarifat për shërbimet e menaxhimit të mbeturinave përcaktohen sipas kategorive dhe nënkategorive të konsumatorëve në Shtojcën 1 të kësaj Rregulloreje.
2. Tarifat e përcaktuara në Shtojcën 1 janë pa TVSH. TVSH-ja, kur aplikohet, llogaritet veçmas sipas normës dhe legjislacionit tatimor në fuqi në momentin e faturimit.
3. Tarifat e përcaktuara me këtë Rregullore zbatohen nga data e hyrjes së saj në fuqi.


Neni 4
Plotësimi me Nenin 22/A - Koordinimi operativ dhe asetet e shërbimit
Pas Nenit 22 të Rregullores Nr. 02/2022 shtohet Neni 22/A me tekstin si në vijim:

Neni 22/A
Koordinimi operativ dhe vazhdimësia e shërbimit
1. Operatori, në kuadër të tarifave të miratuara dhe marrëveshjes përkatëse me Komunën, siguron ofrimin e vazhdueshëm, të rregullt dhe cilësor të shërbimit të grumbullimit, transportimit, trajtimit dhe deponimit të mbeturinave në territorin e përcaktuar me marrëveshje.
2. DMM-ja, në kuadër të kompetencave të saj, bashkërendon me Operatorin prioritetet operative që lidhen me pastërtinë publike, pikat e grumbullimit, frekuencën e shërbimit, mirëmbajtjen e kontejnerëve dhe trajtimin e lokacioneve të evidentuara me mbeturina të vendosura jashtë pikave dhe vendeve të përcaktuara për grumbullim.
3. Menaxhimi i mbeturinave të vendosura jashtë sistemit të organizuar të grumbullimit, në lokacionet e evidentuara dhe të konfirmuara nga DMM-ja, përfshihet në kuadër të shërbimeve të rregullta operative dhe mbulohet nga tarifat e përcaktuara në Shtojcën 1, pa krijuar detyrim për pagesë apo faturim të veçantë ndaj Komunës.
4. Në funksion të koordinimit dhe mbarëvajtjes së shërbimit, DMM-ja, përmes kërkesës zyrtare të përcjellë me shkrim ose nëpërmjet postës elektronike zyrtare, i adreson Operatorit lokacionet që kërkojnë intervenim. Operatori ndërmerr masat e nevojshme për pastrimin, largimin, transportimin dhe trajtimin ose deponimin e mbeturinave brenda një afati të arsyeshëm dhe pa vonesa të pajustifikuara. Kërkesa mund të përmbajë të dhëna për lokacionin, përshkrimin e gjendjes, afatin e rekomanduar dhe dëshmi të tjera mbështetëse. Pas përfundimit të intervenimit, Operatori e njofton DMM-në për veprimet e ndërmarra.
5. Intervenimet sipas paragrafëve 3 dhe 4 të këtij neni, për aq sa realizohen brenda kapaciteteve operative dhe territorit të përcaktuar me marrëveshje, nuk krijojnë detyrim për pagesë apo faturim të veçantë ndaj Komunës ose konsumatorëve, pasi konsiderohen pjesë integrale e shërbimit të përgjithshëm dhe e tarifave të miratuara. Përjashtim bëjnë vetëm rastet kur vëllimi, natyra e veçantë e mbeturinave, përfshirë mbeturinat e rrezikshme ose industriale, apo lokacioni kërkojnë angazhim jashtë kapaciteteve dhe mjeteve standarde të Operatorit; këto raste rregullohen me marrëveshje të veçantë.
6. Blerja, mirëmbajtja, zëvendësimi dhe shtimi gradual i kontejnerëve me vëllim 1.1 m³, si dhe sigurimi, mirëmbajtja dhe amortizimi i kamionëve, pajisjeve dhe infrastrukturës operative të nevojshme për ofrimin e shërbimit, janë obligime operative të Operatorit, në kuadër të planifikimit të tij financiar dhe teknik.
7. Operatori, sipas kërkesës së Komunës, paraqet të dhëna për gjendjen e aseteve operative, nevojat për zëvendësim, mirëmbajtje dhe investime, me qëllim të planifikimit të qëndrueshëm të shërbimit dhe përmirësimit të mbulueshmërisë në territorin e Komunës.

Neni 5
Ndryshimi i Shtojcës 1 - Kategoritë kryesore të konsumatorëve
1. Shtojca 1 – Kategoritë kryesore të konsumatorëve, e cila është pjesë përbërëse e Rregullores Nr. 02/2022 për Menaxhimin e Mbeturinave në Komunën e Mitrovicës së Jugut, e ndryshuar dhe plotësuar me Rregulloren Nr. 04/2023, zëvendësohet në tërësi me Shtojcën 1 të kësaj Rregulloreje. 
2. Shtojca 1 e përcaktuar në paragrafin 1 të këtij neni është pjesë përbërëse e kësaj Rregulloreje. 
3. Tarifat e përcaktuara në Shtojcën 1 paraqiten pa Tatimin mbi Vlerën e Shtuar (TVSH). Në rastet kur TVSH-ja është e aplikueshme, ajo llogaritet dhe i shtohet tarifës përkatëse, sipas normës dhe legjislacionit tatimor në fuqi.


SHTOJCA 1 - KATEGORITË KRYESORE TË KONSUMATORËVE DHE TARIFAT 
Vërejtje: Tarifat e përcaktuara në këtë shtojcë paraqiten pa TVSH. TVSH-ja, kur aplikohet, llogaritet veçmas sipas normës dhe legjislacionit tatimor në fuqi.
1. Kategoria e Konsumatorëve Shtëpiak (Ekonomitë Familjare)
	Nr.
	Nënkategoria
	Lloji i shërbimit
	Njësia
	Tarifa 

	1.1
	Konsumatorët shtëpiak derë-më-derë
	1.1 m³, 120L dhe 240L
	€/muaj
	7.78 €

	1.2
	Konsumatorët shtëpiak me kontejnerë
	1.1 m³, 120L dhe 240L
	€/muaj
	7.78 €

	1.3
	Ekonomitë familjare jo rezidente
	Sipas kategorisë së përcaktuar
	€/vit
	23.33 €



2. Kategoria e Konsumatorëve Komercial/Industrial
	Nr.
	Nënkategoria
	Shembuj të subjekteve / përfshirja
	Lloji i shërbimit
	Njësia
	Tarifa 

	2.1
	Nënkategoria 1 - veprimtaritë e vogla zejtare dhe shërbyese
	Kioska; kafe-pjekësi; shitës CD/kaseta; orëtar; agjenci turistike; avokatura; videolojëra; video klub; internet kafe; rrobaqepës; këpucëtarë; dyqan fotografish; pastrim kimik; kozmetika; optika; gurë gdhendës; saraç-mbathëtarë; zyra e inkasimit; përfaqësi të shoqatave OJQ; shitore suveniresh; këmbimore; autoparking; librari; llamarinë punues; axhustator; argjentarët; vullkanizerat; shitore tekstili; shitore këpucësh.
	1.1 m³ dhe 120L
	€/muaj
	8.33 €

	2.2
	Nënkategoria 2 - subjekte me kosto të ulët të shërbimit
	Auto larje; kurse të gjuhëve dhe IT; frizer meshkujsh dhe femrash; byrektore; ëmbëltore; shitore të auto-pjesëve; hekurishte; shitore sanitare; shitore të mobiljeve; servise të ndryshme; shitore të ndryshme; objekte fetare të vogla;  farmaci; zyrat postare; bastore; klinika/ordinanca private; ordinanca stomatologjike; automekanik; autoelektricist; autosaldues; autosallon; kafiteri me hapësirë 1-20 m².
	1.1 m³ dhe 240L
	€/muaj
	15.09 €

	2.3
	Nënkategoria 3 - subjekte me kosto të moderuar të shërbimit
	Furra të bukës me byrektore; kafiteri; shitore ushqimore; podrume të pijeve; ekspozitura filiale të bankave; sallone të sanitarisë; sallone mobiliesh; qendra sportive të ngjashme; qendra fitnesi; auto ngjyrosës; fast food; bujtina; pompa të benzinës; xhamprerës; mishtore të specializuara; bastore të ngjashme; kafiteri me hapësirë 21-50 m².
	1.1 m³ dhe 240L
	€/muaj
	25.28 €

	2.4
	Nënkategoria 4 - subjekte me kosto të lartë të shërbimit
	Gjellëtore; restorante; fast food-restorane; diskoteka; hotele; motele; pompa të benzinës me restorante; ambulancat private; poliklinikat; filialet e bankave; kafiteri me hapësirë mbi 50 m².
	1.1 m³ dhe 240L
	€/muaj
	34.44 €

	2.5
	Kontrata të veçanta
	Stadionet; qendra tregtare; fusha të sportit; marketet dhe restorantet në zonën urbane të qytetit; bizneset që gjenerojnë mbeturina më shumë se kategoritë e cekura.
	1.1 m³
	€/muaj
	17.22 €

	2.6
	Kontrata të veçanta
	Të njëjtat subjekte, kur shërbimi ofrohet me kontejnerë 7.1 m³ ose sipas zbrazjeve të veçanta.
	7.1 m³
	€/muaj
	66.02 €



3. Kategoria e Konsumatorëve Institucional
	Nr.
	Nënkategoria
	Institucionet / shembujt
	Lloji i shërbimit
	Njësia
	Tarifa 

	3.1.1
	Nënkategoria 1
	Zyra të partive politike; zyra postare; përfaqësi të shoqatave; objekte fetare e të ngjashme.
	1.1 m³
	€/muaj
	17.22 €

	3.1.2
	Nënkategoria 2
	Shoqata; ambulanca; çerdhe; halla sportive; kinema; teatro; galeri e arteve; biblioteka e të ngjashme.
	1.1 m³
	€/muaj
	17.22 €

	3.1.3
	Nënkategoria 3
	Shkolla; posta; spitale; ministri; objekte të kuvendeve komunale; institucione financiare; institucione ndërkombëtare; qendra studentësh; shtëpi botuese; shtypshkronja; poliklinika; gjykata; stacion autobusi/treni e të ngjashme.
	1.1 m³
	€/muaj
	17.22 €

	3.1.4
	Shërbime me kontejnerë të përbashkët
	Të gjitha nënkategoritë institucionale, sipas nevojës së shërbimit.
	7.1 m³
	€/muaj
	66.02 €



3.2. Shërbimet e ofruara me kontejnerë të veçantë për institucionet
	Nr.
	Kategoria
	Institucionet / përfshirja
	Lloji i shërbimit
	Njësia
	Tarifa pa TVSH

	3.2.1
	Institucionet komunale
	Shkollat fillore dhe të mesme; institucionet parashkollore; QKMF; teatri; qendra për punë sociale; bashkësitë lokale; zyrat e vendit; objektet e komunës; kinemaja; objektet kulturore; objektet sportive.
	1.1 m³
	€/muaj
	17.22 €

	3.2.2
	Institucionet tjera publike dhe ndërkombëtare
	Spitali rajonal; universitetet; qendra studentore; Policia e Kosovës; ndërmarrjet publike; posta; institucionet qendrore; agjencitë e pavarura; organizatat ndërkombëtare; zjarrfikësat; FSK; shkolla speciale; qendra e shëndetit mental.
	1.1 m³
	€/muaj
	17.22 €

	3.2.3
	Institucionet komunale, publike dhe ndërkombëtare
	Kur shërbimi ofrohet me kontejnerë 7.1 m³ ose sipas zbrazjeve të veçanta.
	7.1 m³
	€/muaj
	66.02 €



Neni 6
Shfuqizimi
1. Me hyrjen në fuqi të kësaj Rregulloreje shfuqizohet Rregullorja Nr. 04/2023 për Plotësimin dhe Ndryshimin e Rregullores Nr. 02/2022 për Menaxhimin e Mbeturinave në Komunën e Mitrovicës së Jugut, me nr. protokolli 02-060/01-0022207-4/23, dt. 23.03.2023.
2. Rregullorja Nr. 02/2022 për Menaxhimin e Mbeturinave në Komunën e Mitrovicës së Jugut, me nr. protokolli 02-060/01-0051123/22-3, dt. 10.06.2022, mbetet në fuqi për të gjitha dispozitat që nuk ndryshohen dhe nuk bien në kundërshtim me këtë Rregullore.
Neni 7
Hyrja në fuqi
Kjo Rregullore shpallet pesëmbëdhjetë (15) ditë pas regjistrimit në zyrën e protokollit të ministrisë përgjegjëse për vetëqeverisje lokale dhe hyn në fuqi shtatë (7) ditë pas publikimit në gjuhët zyrtare në ueb faqen e Komunës së Mitrovicës së Jugut.

Mitrovicë, _____.____.2026


Kryesuesi i Kuvendit
__________________

Dorëzohet:
1x Kryesuesit të Kuvendit
1x MAPL-së
1x Arkivit
Kopje: Kryetarit të Komunës; Drejtorive përkatëse; KRM "UNITETI".

